Oorstromings in KZN verwag(Argieffoto: Pieter du Preez) Terwyl Suid-Afrikaners in die binneland bibber is KwaZulu-Natal se rampbestuurspanne op ŉ gereedheidsgrondslag geplaas weens die swaar reën wat oor die noordelike gebiede van die provinsie verwag word. “Die Suid-Afrikaanse Weerdiens voorspel dat die uMkhanyakude- en King Cetshwayo-distrik swaar reën vanmiddag en môre kan verwag. Dit kan tot oorstromings lei, het die departement van samewerkende regering en tradisionele sake in KwaZulu-Natal Woensdag gesê. Sipho Hlomuka, LUR van samewerkende regering en tradisionele sake, het inwoners gevra om die nodige voorsorgmaatreëls te tref. “Ons doen ŉ beroep op gemeenskappe in laagliggende gebiede om skuiling te soek totdat die gure weer opgeklaar het. Ons pleit ook by ouers en onderwysers om te verseker dat leerders veilige roetes na en van skool gebruik,” het Hlomuka gesê. Rampbestuurspanne sal intussen alle gebiede waar daar gewoonlik oorstromings plaasvind, dophou.